ຊາວຍີ່ປຸ່ນຕ້ອນຮັບ ແຊັມເຕະບານແມ່ຍິງ ຂອງເຂົາເຈົ້າ
ຊາວຍີ່ປຸ່ນຫຼາຍພັນຄົນ ໄປຕ້ອນຮັບທີ​ມ ເຕະບານແມ່ຍິງ ທີ່ຫາກໍຊະນະແຊັມໂລກ ທີ່ສະໜາມບິນນາໆຊາດ Narita ໃນກຸງໂຕກຽວ
ໃນວັນອັງຄານມື້ນີ້ ທີ່ສະໜາມບິນນາໆຊາດ Narita ໄດ້ມີພວກສະໜັບສະໜຸນຫຼື fan club ຖືທຸງຊາດຈໍານວນຫຼາຍໆພັນຄົນໄດ້ພາກັນໄປຕ້ອນຮັບໃນການກັບຄືນບ້ານຂອງ ຄະນະເຕະບານແມ່ຍິງຍີ່ປຸ່ນໃນຖານະທີ່ເປັນຜູ້ຊະນະຕໍາແໜ່ງແຊັມໂລກ World Cub ເທື່ອທຳອິດ ພວກສະໜັບສະໜຸນທັງພາກັນໂບກທຸງຊາດແລະໂຫ່ຮ້ອງໃນຂະນະທີ່ບັນດາສະມາຊິກ ທີມເຕະບານແມ່ຍິງ ທີ່ມີຫຼຽນຄໍາຫ້ອຍຄໍ ຍ້ອນຊະນະທີມສະຫະລັດຢ່າງບໍ່ຄາດຝັນນັ້ນ ພາກັນຍ່າງຜ່ານອອກມາທາງບໍລິເວນທີ່ພວກໄປຕ້ອນຮັບຢືນຢູ່ ຄະນະເຕະບານແມ່ຍິງ ຍີ່ປຸ່ນໄດ້ສ້າງຄວາມມຶນງົງໃຫ້ແກ່ວົງການກິລາຂອງໂລກ ໃນມື້ວັນອາທິດຜ່ານມາທີ່ສາ ມາດເອົາຊະນະທີມອະເມຣິກັນຊຶ່ງຕິດອັນດັບນຶ່ງຂອງໂລກນັ້ນດ້ວຍການຍິງລູກໂທດ ຫຼັງການແຂ່ງຂັນ 3 ປະຕູຕໍ່ 1 ພວກໄປຕ້ອນຮັບທີ່ຕື່ນເຕັ້ນດີໃຈແມ່ນນຳພາໂດຍນາຍົກລັດຖະມົນຕີຍີ່ປຸ່ນ ທ່ານ Naoto Kan ຜູ້ຊຶ່ງໄດ້ອອກຖະແຫຼງການໃນຕອນເຊົ້າມື້ວານນີ້ນີ້ ກ່າວຍົກຍ້ອງສັນລະເສີນທີມແມ່ ຍິງຍີ່ປຸ່ນ ທີ່ໄດ້ຟື້ນຟູຄວາມກ້າຫານຂອງປະເທດຊາດ ທີ່ໄດ້ຮັບຄວາມສັ່ນຄອນຈາກໄພ ພິບັດແຜ່ນດິນໄຫວແລະຄື້ນຟອງຍັກສຸນາມິ ໃນວັນທີ 11 ເດືອນມີນາແລ້ວນີ້ ໄຊຊະນະຂອງທີມແມ່ຍິງຍີ່ປຸ່ນໃນຄັ້ງນີ້ແມ່ນນັບເປັນເທື່ອທໍາອິດທີ່ທີມຈາກປະເທດເອເຊຍ ສາມາດຄວ້າເອົາແຊັມປ້ຽນ World Cub ໄປຄອງ ທີມແມ່ຍິງເຕະບານນີ້ໄດ້ຖືກຂະນານນາມວ່າເປັນ "Nadeshiko" ຊຶ່ງເປັນຊື່ຂອງດອກໄມ້ ເທິງພູຊະນິດນຶ່ງ ທີ່ເປັນສັນຍາລັກຂອງຄວາມສວຍງາມແລະພະລັງທີ່ແຂງແກ່ນນັ້ນ